สามัคคีต้นทุนขยับ ทำกำไรวูบ98ล้าน
สามัคคีประกันภัยกำไรร่วง 43% ต้นทุนหาพนักงานใหม่ลงทุนโครงสร้างพื้นฐานเพิ่ม
4 ส.ค. 2558

สามัคคีประกันภัยกำไรร่วง 43% ต้นทุนหาพนักงานใหม่ลงทุนโครงสร้างพื้นฐานเพิ่ม
น.ส.นิตยา พิริยะธรรมวงศ์ กรรมการผู้จัดการ บริษัท สามัคคีประกันภัย เปิดเผยว่า ผลการดำเนินงานในช่วงไตรมาส 2 ที่ผ่านมา บริษัทมีกำไรสุทธิ 132 ล้านบาท ลดลง 98 ล้านบาท หรือ 43% เมื่อเทียบกับงวดเดียวกันของปีก่อนที่ได้กำไรสุทธิ 230 ล้านบาท
สำหรับช่วง 6 เดือนที่ผ่านมามีกำไรสุทธิ 451 ล้านบาท ลดลง 10% เมื่อเทียบกับช่วงเดียวกันของปีก่อนที่มีกำไรสุทธิ 503 ล้านบาท
น.ส.นิตยา กล่าวว่า สาเหตุสำคัญเนื่องมาจากงานด้านการรับประกันภัยของบริษัทมีเบี้ยที่ถือเป็นรายได้สุทธิ 2,166 ล้านบาท เพิ่มขึ้น 7% โดยมีค่าใช้จ่ายในการรับประกันภัยรวม 1,818 ล้านบาท เพิ่มขึ้นจากงวดเดียวกันของปีก่อน 9% และมีกำไรจากการรับประกันภัยรวม 416 ล้านบาท ลดลง 17% 
ทั้งนี้ เนื่องจากบริษัทมีค่าใช้จ่ายในการสรรหาบุคลากรมาร่วมงานเพิ่มขึ้น รวมทั้งมีการลงทุนพัฒนาระบบโครงสร้างพื้นฐานด้านสารสนเทศและมีการปรับปรุงกระบวนการทำงาน เพื่อเพิ่มประสิทธิภาพในการดำเนินธุรกิจ
นอกจากนี้ ยังมีรายได้จากการลงทุน 143 ล้านบาท เพิ่มขึ้นจากงวดเดียวกันของปีก่อน 17%